**כבוד – בין מורים ותלמידים – יחידה 2: כבוד התלמיד**

**קריאת כיוון:**

יחידה זו ממשיכה את היחידה הקודמת ועוסקת בכבוד שעל המורים להפגין גם ביחס לתלמידיהם.

אנו ממליצים לפתוח את היחידה ב"רלוונטיות", דבר שיאפשר לתלמידים לקרוא את המקורות תוך שהנושא כבר קרוב אל ליבם.

**טקסט מרכזי:**

**כשם שהתלמידים חייבין בכבוד הרב,**

**כך הרב צריך לכבד את תלמידיו ולקרבן.**

**כך אמרו חכמים, יהי כבוד תלמידך חביב עליך כשל חברך.**

(רמב"ם, הלכות תלמוד תורה, פרק ב', הלכה יב)

**\*הרב –** אין הכוונה לרב דווקא, אלא למורים בכלל.

**\*לקרבן** – לקרב אותם, לדאוג שיאהבו את הלימוד.

**קריאה יחפה:**

* איזה יחס צריכים התלמידים להפגין ביחס לרב שלהם או המורה שלהם?
* איזה יחס צריך הרב או המורה להפגין ביחס לתלמידים שלו/שלה?
* דבריו של הרמב"ם נקבעו בספר הלכה. האם לדעתכם נכון לקבוע דברים מסוג זה כ"הלכות"? האם אי אפשר להסתפק באמירות חינוכיות, בעצות והדרכות טובות? הסבירו את עמדתכם.

הרמב"ם מבסס את דבריו על דברי חכמים.

לאילו חכמים הוא מתכוון?

האם הוא כותב במפורש מיהם החכמים שאמרו זו, והיכן הדברים כתובים ?

\*למורה:

זו הזדמנות להתעכב על המושג: "חכמים" או "חז"ל – חכמינו זיכרונם לברכה" בו הכוונה לחכמי המשנה והתלמוד.

כמו כן, בכיתות שבהן הדבר מתאים ניתן לדון בשאלה מדוע הרמב"ם בוחר שלא להפנות באופן ישיר אל דבריהם של חכמים, ולומר במפורש מיהו החכם שאמר זאת. במיוחד לאור העמדה המסורתית לפיה יש לומר דבר בשם אומרו.

אחת ההצעות שניתן להציע היא שהרמב"ם עושה זאת בכדי להפוך את דבריו לפשוטים ונגישים יותר. כתיבה שמפנה למקורות נוספים – הופכת במידה מסוימת לכתיבה מסורבלת. אך הרמב"ם שמבקש ליצור ספר הלכה נגיש יחסית – נמנע בכוונה מלהפוך אותו למורכב במובנים הללו.

אפשרות אחרת, היא שהרמב"ם רוצה להפוך את דברי חכמים אלו לעמדה מרכזית ביותר. ולכן הוא אינו מפנה לדבריו של חכם מסוים – כאילו היה הדבר על דעתו בלבד, אלא מציג את הדברים כעמדה מרכזית של חכמים – בלשון רבים.

אפשר להציע שהרמב"ם שינה מעט מדברי חכמים, ולכן לא מפנה למקור מדויק, אם כי אפשר גם שהיה לפניו נוסח מעט שונה של המשנה במסכת אבות.

ואפשר כמובן לחשוב על הצעות נוספות, וכן לעודד את התלמידים גם למתוח ביקורת על דרך זו של הרמב"ם.

דבריו של הרמב"ם מבוססים על דברי המשנה במסכת אבות:

**רַבִּי אֶלְעָזָר בֶּן שַׁמּוּעַ אוֹמֵר:**

**יְהִי כְבוֹד תַּלְמִידְךָ חָבִיב עָלֶיךָ כְּשֶׁלָּךְ,
וּכְבוֹד חֲבֵרְךָ כְּמוֹרָא רַבָּךְ,
וּמוֹרָא רַבָּךְ כְּמוֹרָא שָׁמָיִם:**

(מסכת אבות, פרק ד', יב)

* במה שונה הנוסח של הרמב"ם מהנוסח שלפנינו?
* כיצד אתם מסבירים את ההבדל הזה?
* מה המשמעות של ההבדל שבין שני הנוסחים בעיניכם?

**ריבוי קולות:**

לפעמים הדאגה לשמירה על כבודו של אחד התלמידים בכיתה עומדת אל מול ערכים אחרים, ובכלל זה היחס המכבד לשיעור או למורה, כמו במדרש שלפניכם.

קראו את המדרש, ואחריו ענו על השאלות:

**לשון המדרש:**

כי הא דיתיב רבי וקא דריש [ = כשהיה רבי יושב ודורש (מלמד)]
והריח ריח שום, אמר: מי שאכל שום יֵצא. עמד רבי חייא ויצא.
עמדו כולן ויצאו.
בשחר מצאוֹ רבי שמעון ברבי לרבי חייא.
אמר ליה [=לו]: אתה הוא שציערת לאבא?
אמר לו: לא תהא כזאת בישראל.

ורבי חייא מהיכא גמיר לה [= מהיכן למד אותה (לעשות כך)?] - מרבי מאיר.

(תלמוד בבלי, מסכת סנהדרין, דף יא, עמוד א)

**המדרש מעובד ללשון ימינו:**

מסופר על רבי חייא שישב בשיעור אצל רבי יהודה הנשיא.

לפתע עלה ריח רע של שום באפו של רבי יהודה הנשיא ואמר: "מי שאכל שום – שיצא!"

קם רבי חייא ויצא, למרות שכלל לא היה זה הוא שאכל מהשום, ואחריו יצאו כל שאר התלמידים.

למחרת ניגש בנו של רבי יהודה הנשיא לרבי חייא ואמר לו: באשמתך אבי עצוב ופגוע?

ענה לו רבי חייא: אכן. אך לא הייתה לי ברירה. אביך כמעט בייש את אחד התלמידים – אותו תלמיד, שאיני יודע עד עכשיו מיהו, שאכל מן השום. ולכן, בכדי למנוע את הבושה הזו, יצאתי מן השיעור, ואחרי כל יתר התלמידים. כי כך למדתי מדרכו של רבי מאיר: ששמירה על כבודו של האדם היא מהיסודות החשובים ביותר במסורת ישראל!

* מה הייתם עושים במקומו של רבי חייא?
* האם לדעתכם הוא נהג בצורה טובה? מדוע?
* חשבו על פתרונות אחרים, שבהם ניתן היה לשמור הן על כבוד התלמיד והן על כבוד המורה.
* חשבו על מקרים מחיי בית הספר של התנגשות ערכים שכזו: בין כבוד התלמידים וערכים חשובים אחרים. והציעו הצעות שונות לפתרון אותם מקרים בצורה המכבדת ביותר.

\*למורה:

ב"רלוונטיות" שעמה הצענו לפתוח את היחידה, הצענו לערוך פעילות שבה התלמידים כותבים על פתקים את דבריהם, ובסוף השיעור הם חוזרים ומגיבים אלו לאלו.

באם בחרתם בדרך זו – כאן המקום, לתת לתלמידים לתלות את הפתקים עם הסיפורים האישיים שלהם, ולאפשר לחבריהם לכיתה להציע הצעות לפתרונות הטובים ביותר – לגבי אותם המקרים.

**רלוונטיות:**

**קראו את הסיפור שלפניכם, וחשבו על דוגמאות מחייכם על מקרים שבהם הרגשתם שמורים שומרים על כבודכם, או חלילה שהם פוגעים בכבודכם, ושתפו את חבריכם לכיתה.**

**שימו לב! כאשר אתם משתפים בסיפורים האישיים שאינכם פוגעים בעצמכם בכבודם של אחרים: מורים או חברים לכיתה.**

הצעה לפעילות:

אפשר לערוך את החלק הפותח של היחידה באמצעות כתיבה אישית של התלמידים את סיפוריהם האישיים (בעילום שמותיהם ושמות המורים) על פתקים.

ובסוף השיעור, לבקש מהתלמידים לתלות את הפתקים, ולאפשר לתלמידי הכיתה לקרוא את הפתקים ולהציע הצעות שונות כיצד היה נכון להתמודד עם מקרים אלו.

**הפסקת עשר, תחילת החורף, כיתה ו'. לוח, כיסאות קטנים, קירות של כיתה צבועים ירקרק מכוער, ילקוטים, מחברות, ובחלל ניחוח חורפי של קליפות קלמנטינה.**

**ההפסקה נגמרה ולכיתה נכנס המנהל. מנהל בית הספר שלנו היה גם המורה להיסטוריה וגם המורה לחיבור. זה הכי מפחיד, כי כשהמנהל בא לכיתה אף פעם לא ידעת אם הוא הולך לזרוק מישהו מבית הספר או שהוא בסך הכל נכנס עכשיו בענייני מלחמת העולם הראשונה.**

**אבל אז, באותה פעם שעליה אני מספר, הוא דווקא נכנס ללמד חיבור. "תכתבו לי חיבור, עמוד וחצי, על היורה", פקד המנהל כבר מהדלת. אני בטוח שגם השבוע, עם בוא הגשם הראשון, בעשרות בתי ספר נכנס המורה לכיתה ודרש מהילדים הרכים שיכתבו לו חיבור של עמוד וחצי על היורה. כאילו שילד יכול לכתוב עמוד אחד על היורה. כאילו שמבוגר יכול לכתוב עמוד אחד על היורה.**

**אני דווקא הסתדרתי די טוב עם החיבורים האלה. ולא בגלל שידעתי לכתוב. בכלל לא. פשוט פעלתי לפי הוראות המורה. הוא אמר לנו שחיבור טוב חייב להיפתח במשהו מעורר עניין, איזו קריאת התפעלות מרתקת, אחרת זה לא שווה כלום. וזה בדיוק מה שעשיתי. הנה למשל פתיח מגרה במיוחד לחיבור שכתבתי בנושא "טיול לספארי": "האח! האח! קראו הילדים, עוד מעט ניתן בננות לקופים". או למשל: "אוי! אוי! נשמעה צעקה מחדר המדרגות", שזה כבר פתיח לחיבור בנושא "אחי שבר את הרגל". והכי אהבתי לכתוב חיבורים על לידות: "מזל טוב, מזל טוב! קרא אבא, נולדו לכם אחים תאומים!" (למה תמיד תאומים? כי תינוק אחד לא מספיק מגרה את הקורא להמשיך הלאה). המורה לחיבור, כמובן, מאוד התלהב מהפרולוגים האלה ושיבח את החוש הספרותי שלי.**

**אבל בכיתה שלנו היה גם יחיאל. ילד טוב ושקט מאוד. גם ליחיאל לא היה מה לכתוב על היורה. אבל בגלל שהוא היה ילד טוב, הוא בכל זאת התאמץ, כתב משהו והגיש למנהל, הלוא הוא המורה להיסטוריה, הלוא הוא המורה לחיבור.**

**נגמר זמן הכתיבה וכמדי שיעור, המנהל התחיל בקורס לכתיבה יוצרת שלו. הפרוצדורה הקבועה: לוקחים חיבור גרוע במיוחד, מקריאים אותו וקוטלים אותו עד תום. כמובן, תוך אזכור שמו של הילד שכתב את היצירה.**

**והילד שהחיבור שלו נבחר מכולם, באותו שיעור על היורה, היה יחיאל, המנהל התחיל להקריא את החיבור משפט אחרי משפט:**

**"היורה הוא הגשם הראשון.**

**הגשם הראשון הוא היורה.**

**כשיורד גשם אחרי הקיץ כולם שמחים וקוראים לו היורה".**

**המנהל הקריא בהטעמה מזלזלת וכל הכיתה צחקה. כאילו מישהו כתב משהו יותר טוב. ואני מוכרח להודות שגם אני צחקתי, כי זה היה מצחיק. וגם אם לא, כולם צחקו, אז גם אני. ואז פתאום שמתי לב, שיש ילד אחד שלא צוחק. יחיאל. ולא רק שהוא לא צחק, הוא התחיל פתאום לבכות. אתם יודעים, כמו שבוכים בבית הספר, רוכנים על השולחן ובוכים. בחושך.**

**כמעט עשרים שנים חלפו מאז, אבל עד היום בכל פעם כשיורד גשם אחרי הקיץ וכולם שמחים וקוראים לו היורה, אני נזכר בכתיבה המדויקת כל כך של יחיאל: היורה הוא הגשם הראשון. הגשם הראשון הוא היורה.**

(דמעות זולגות ( על חלוני ) מאת ידידיה מאיר)

**תוספתא:**

מומלץ לקרוא – לקראת שיעור זה ובכלל – את דבריו המפעימים של יאנוש קורצ'אק, על אודות כבוד הילדים:

<https://benyehuda.org/~asaf/zchut_hayeled_lecavod_kortsha_html.htm>